Drošāka interneta centrs

Centra darbību koordinē sabiedriska organizācija Latvijas Interneta asociācija, kas apvieno elektronisko sakaru jomas uzņēmumus.

Drošāka interneta centrs izglīto bērnus, pusaudžus, skolotājus un vecākus par interneta satura drošību un iespējamiem draudiem internetā (naida kurināšana, rasisms, bērnu pornogrāfija un pedofilija, kibermobings — emocionāla pazemošana internetā, identitātes zādzības un datu ļaunprātīga izmantošana, sexting, sextortion utt.).

Drošāka interneta centra mājaslapa ir www.drossinternets.lv 

 Sadarbība 
Latvijas Drošāka interneta centrs ir starptautisku organizāciju InHope un Insafe biedrs. Starptautiskās organizācijas Insafe un InHope ir izveidojušas ciešu sadarbību ar Drošāka interneta centru tīklu visā Eiropā un atbalsta interneta platformu Better Internet for Kids .

Katras valsts Drošāka interneta centra mērķis ir izpratnes veidošana par drošāka interneta jautājumiem un virtuālās pasaules riskiem un apdraudējumiem. Tiek organizēti pasākumi un kampaņas, lai bērniem, jauniešiem, vecākiem un skolotājiem veicinātu izpratni, papildinātu zināšanas un nostiprinātu jaunas iemaņas un prasmes par drošības jautājumiem tiešsaistē un iespējas, ko sniedz internets un mobilās tehnoloģijas.

 Darbības virzieni 
Latvijas Drošāka interneta centra darbības virzieni :
 IZGLĪTOŠANAS DARBS: bērnu, jauniešu, skolotāju un vecāku informēšana un izglītošana interneta satura drošības jomā — par iespējamajiem riskiem un apdraudējumiem internetā (naida kurināšana, rasisms, bērnu pornogrāfija un pedofilija, emocionāla pazemošana internetā, personas identitātes zagšana un datu ļaunprātīga izmantošana, uzvedības noteikumi internetā, tīmekļa etiķete utt.)
 ZIŅOJUMU LĪNIJA: iespēja sabiedrībai mājas lapā elektroniski ziņot par atklātajiem pārkāpumiem un nelegālu saturu internetā. Ziņojumi tiek apstrādāti atbilstoši LR normatīvajiem aktiem ar Valsts policijas atbalstu 
 UZTICĪBAS TĀLRUNIS 116111: iespēja bērniem/jauniešiem ziņot par pārkāpumiem internetā un saņemt psihologa atbalstu un konsultāciju dažādu situāciju risināšanai. Uzticības tālruņa darbu nodrošina Valsts bērnu tiesību aizsardzības inspekcija.

 Galvenās aktivitātes 
Centrs īsteno un koordinē šādas aktivitātes:

 Drošāka interneta dienas (DID) organizēšana un svinēšana Latvijā.
 Izglītojošu materiālu izstrāde visām mērķa grupām- bērniem, pusaudžiem, vecākiem, skolotājiem un sociālajiem darbiniekiem.
 Dažādu semināru, apmācību, sesiju un citu aktivitāšu organizēšana.
 Sociālo kampaņu organizēšana par aktuālām tēmām.
 Speciālistu, skolotāju, bibliotekāru un pasniedzēju apmācība.
 Bērnudārzu, skolu un universitāšu iesaistīšana interneta drošības aktivitātēs.
 Ciešākas sadarbības veidošana ar mobilo sakaru operatoriem un interneta pakalpojumu sniedzējiem.
 Jauniešu grupas iesaistīšana informatīvo materiālu izstrādē un centra informēšanas darbā.

 Atsauces 

Kategorija:Interneta biedrības
Kategorija:Bērni
Kategorija:Drošība
Kategorija:Internets